Publication: Magyar Közlöny
Issue: MK-2001-54 (Year: 2001, Number: 54)
Era: 1990-2004
Section: a 9/2001. (V. 11.) BM rendelethez
Paragraph Index: 65

9. A könyvvizsgáló A társaság könyvvizsgálóját az Alapító nevezi ki határozott időre. 9.1. A társaság könyvvizsgálója: TAX-PARTNER Adó- és Pénzügyi Tanácsadó Könyvvizsgáló Kft. — Hajdu Károlyné 9.2. A könyvvizsgáló megbízatása: 2004. március 31-ig szól. 9.3. A könyvvizsgáló feladatköre: — köteles a társaság számviteli törvény szerinti beszámolójának valódiságát és jogszabályszerűségét ellenőrizni. A könyvvizsgáló véleményének meghallgatása nélkül a számviteli törvény szerinti beszámolóról az Alapító nem hozhat döntést; — köteles megvizsgálni az Alapító elé terjesztett minden lényeges üzleti jelentést abból a szempontból, hogy az való adatokat tartalmaz-e, illetve megfelel-e a jogszabályi előírásoknak; — az Igazgatóság és a Felügyelő Bizottság munkáját elősegíti és azt szakmailag támogatja. 9.4. A könyvvizsgáló tájékozódhat a gazdasági társaság ügyeinek viteléről, nevezetesen: Betekinthet a gazdasági társaság könyveibe, az Igazgatóság tagjaitól és a Felügyelő Bizottság tagjaitól, a társaság munkavállalóitól felvilágosítást kérhet, megvizsgálhatja a társaság bankszámláját, pénztárát, értékpapír- és áruállományát, szerződéseit. 9.5. A könyvvizsgáló köteles az Alapítót értesíteni, ha megállapítása vagy tudomása szerint: — a társaság vagyonának jelentős mértékű csökkenése várható, vagy — az igazgatósági tagok vagy a felügyelő bizottsági tagok felelősségét megalapozó tényről szerez tudomást. Nem lehet könyvvizsgáló az Alapító, az Igazgatóság vagy a Felügyelő Bizottság tagja és ezek közeli hozzátartozója, valamint a társaság dolgozója, e minőségének megszűnésétől számított 3 évig. A könyvvizsgáló az ilyen tisztséget betöltő személyektől általában elvárható gondossággal köteles eljárni, felelősségére a könyvvizsgálókra vonatkozó jogszabályokban foglaltak, valamint a polgári jog szabályai az irányadók.

Source: https://magyarkozlony.hu/hivatalos-lapok/f5352b58a283459a5d89266a316e8754b6f702b9/dokumentumok/1011b5255dc3b3e00591cf4829bf51f375cde69a/letoltes